Aet on skuizh lenn seurt tabutoù na gasont da neblec'h... Pe e tabutomp, en un doare dedennus ha sioul evit mont  pelloc'h, pe e ra an droourien bep e labour en e gorn, hep komz gant ar re all.  Anat deoc'h e kavan droch an eil diskoulm.  Spered ar meziantoù frank troet ganeomp eo an eskemm, ar c'hendiviz, ar c'henskoazell. Siwazh em eus ar santimant n'eo ket gwir atav e-touesk an holl droourien war ar brezhoneg. Daoust hag eñ ne vije ket tu komz holl asamblez, ober dibaboù holl asamblez, en ur gaout doujañs ouzh ar re all, en ur asantiñ cheñch ali bep ar mare p'eo sklaer emaomp o faziañ? Me ivez m'eus ur penn  kalet, me ivez m'eus c'hoant implij ar gerioù a blij DIN. Koulzkoude e klaskan kaout er penn meur a zra:  - petra zo bet implijet gant ar re all araozon  - petra eo an aesañ da gompren evit ur v-brezhoneger-ez n'he/en deus ket c'hoant tremen eurvezhioù da gompren ur frazenn eus ur meziant  - petra eo ar ger o klotañ ar gwellañ gant ar ster hon eus c'hoant da reiñ    Adalek ar mare-se, ez eus tu ober dibaboù, ha tabutal warno, a-benn kavout an diskoulm gwellañ. Siwazh, n'eo ket ar pezh  'vez graet evit poent m'eus aon, an darn vrasañ a labour en o c'horn. Dipitus. Dreist-holl pa ouezer na pegen bresk eo ur yezh evel ar brezhoneg, na pegen nebeut a dud a implij ar meziantoù troet evit poent, ha nebeutoc'h a dud c'hoazh evit tremen amzer da dreiñ anezho. Ma fell deomp e vo implijet ar meziantoù e brezhoneg en un doare hollekoc'h er skolioù, gant ar vrezhonegerien, er melestradurezh, dav deomp ober strivoù evit en em glevout, ha kinnig troidigezhioù o kenglotañ an eil re gant ar re all. Evit  poent e vez implijet gerioù 'zo 'barzh OOo, gerioù all 'zo barzh Firefox ha Thunderbird, lod all c'hoazh barzh KDE, hag Ubuntu oc'h ober un tamm meskaj eus pep tra.  Me gav din emaon e touesk ar re yaouankañ o kemer perzh, youll a zo ganin ha gant tu all ivez, met dav deomp gellout kaout ur gwir tabud etrezomp holl. Da gentañ evit bezañ efedusoc'h, ha chom hep klask gerioù e-pad eurvezhioù, ha da eil peogwir eo plijusoc'h labourat a-stroll eget hon unan.  N'ouzon ket gant piv emañ ar gwir pe gant  piv n'eo ket, ar pezh a ouezan eo e kavan tagus alies ar c'hemennadennoù eskemmet, ha dipitus kenañ e kavan an dra-se.    Moarvat o deus ezhomm an dud da vrezeliñ pa n'eus ket eus ur brezel gwirion evit lakaat o buhez en arvar da vat...     Ya enervet on gant seurt traoù.  Giulia.